Detektor bliver efterfølgende ringet op af tidligere folketingsmedlem Joachim B. Olsen, som har lavet beslutningsforslaget. Han er i dag ansat som politisk konsulent for partiet.

Joachim B. Olsen forklarer, at partiet havde overvejet to forskellige forslag. I det ene ville de sænke dimittendsatsen til SU-niveau. I det andet ville de helt afskaffe dimittendsatsen.

- Fejlen består i, at vi har skrevet tallene for en afskaffelse af dimittendsatsen ind, da vi ændrede beslutningsforslaget til, at det kun var en sænkelse til SU-niveau. Det var selvfølgelig en klar fejl, som jeg er glad for, at I har gjort os opmærksom på, siger han.

På Detektor har vi fået mange tips om ting, du har sagt, og du har meget ofte ret. Bare ikke den her gang. Er du ved at falde af på den?

- Nej, det tror jeg ikke, jeg er. Jeg går meget op i, at de ting, jeg skriver og siger, er faktuelt rigtige. Her er der simpelthen tale om, at jeg blander tallene fra to forskellige forslag sammen.

- Oprindeligt havde vi besluttet os for, at vi ville gå ind for en fjernelse, og det blev så ændret til, at det skulle være en sænkelse. Jeg får ikke ændret tallene i forslaget, og det er selvfølgelig min fejl. Det var en forglemmelse, og det var selvfølgelig ikke godt nok.

Det kan jo ske for selv den bedste.